**ЛЕЧЕБНИ ЗАВЕДЕНИЯ ЗА БОЛНИЧНА И ИЗВЪНБОЛНИЧНА ПОМОЩ И ЗДРАВНИ ЗАВЕДЕНИЯ КЪМ 31.12.2023 ГОДИНА**

1. **Лечебни заведения и леглови фонд**

В края на 2023 г. в страната функционират 341 заведения за болнична помощ с 55 724 легла. В сравнение с предходната година броят на заведенията остава непроменен, а леглата в тях се увеличават с 1 017, или с 1.9%.

Болниците са 319 с 53 472 легла, като 203 от тях са публични (държавни и общински) и 116 - частни. Разпределението на болниците по форма на собственост в последните години остава относително постоянно. Наблюдава се увеличение на легловия фонд на частните заведения и към 31 декември 2023 г. 29.6% от леглата са в частни болници.

**Таблица 1. Лечебни и здравни заведения към 31.12.2023 година**

(Брой)

|  |  |  |
| --- | --- | --- |
| **Видове лечебни заведения** | **Заведения** | **Легла** |
| **Лечебни заведения за болнична помощ** | **341** | **55724** |
| Болници | 319 | 53472 |
| Многопрофилни болници | 181 | 39168 |
| Специализирани болници | 138 | 14304 |
| Центрове за кожно-венерически заболявания | 3 | 30 |
| Комплексни онкологични центрове | 7 | 1203 |
| Центрове за психично здраве | 12 | 1019 |
| **Лечебни заведения за извънболнична помощ** | **2237** | **1307** |
| Диагностично-консултативни центрове | 113 | 293 |
| Медицински центрове | 834 | 922 |
| Дентални центрове | 67 | 9 |
| Медико-дентални центрове | 67 | 83 |
| Самостоятелни медико-диагностични и медико-технически лаборатории | 1156 | - |
| **Други лечебни и здравни заведения** | **149** | **1742** |
| в това число: |  |  |
| Хосписи | 45 | 1252 |
| Центрове за комплексно обслужване на деца с увреждания и хронични заболявания | 10 | 70 |

**Многопрофилните болници** са 181 с 39 168 легла, или в 56.7% от болниците е съсредоточен 73.2% от легловия им фонд в страната.

**Специализираните болници** са 138 с 14 304 легла. Разпределението им по видове е следното:

* за активно лечение - 71 с 4 419 легла;
* за продължително лечение - една със 145 легла;
* за продължително лечение и рехабилитация - 18 с 2 161 легла;
* за рехабилитация - 36 с 5 497 легла;
* държавни психиатрични болници - 12 с 2 082 легла.

Осигуреността на населението с болнични легла към края на 2023 г. е 864.5 на 100 000 души от населението.

Най-високи са стойностите на показателя в областите Плевен (1 297.0 на 100 000 души от населението), Смолян (1 150.8) и Пловдив (1 092.0), а най-ниски са в областите Перник (402.6), Ямбол (425.1) и Видин (431.9) (виж фиг. 1).

**Фиг. 1. Осигуреност с болнични легла на 100 000 души от населението към 31.12.2023 г. по области**

Към 31.12.2023 г. **заведенията за извънболнична помощ** в страната са 2 237 с 1 307 легла за краткосрочно наблюдение и престой.

Сред заведенията с дейности по клинична медицина най-голям e броят и легловият фонд на медицинските центрове - 834 заведения с 922 легла, следвани от диагностично-консултативните центрове - 113 с 293 легла. Денталните центрове са 67 с 9 легла, а медико-денталните центрове - 67 с 83 легла.

В края на 2023 г. **другите лечебни и здравни заведения** са 149 с 1 742 легла.

1. **Медицински персонал**

В края на 2023 г. на основен договор в лечебните и здравните заведения в страната практикуват 29 911 лекари (виж табл. 2). Лекарите по дентална медицина са 7 607, като 6 583 от тях работят в практики със сключен договор с НЗОК. Професионалистите по здравни грижи и другите медицински специалисти са 44 523, от които 28 570 медицински сестри и 3 253 акушерки.

**Таблица 2. Медицински персонал**

|  |  |  |  |  |
| --- | --- | --- | --- | --- |
| **Медицински персонал** | **2022** | **2023** | **2022** | **2023** |
| **брой** | | **на 10 000 души от населението** | |
| Лекари | 29599 | 29911 | 45.9 | 46.4 |
| Лекари по дентална медицина | 7602 | 7607 | 11.8 | 11.8 |
| Професионалисти по здравни грижи и други медицински специалисти | 44493 | 44523 | 69.0 | 69.1 |
| Фелдшери | 1733 | 1717 | 2.7 | 2.7 |
| Акушерки | 3285 | 3253 | 5.1 | 5.0 |
| Медицински сестри | 28827 | 28570 | 44.7 | 44.3 |
| Лаборанти (медицински и рентгенови) | 5933 | 6066 | 9.2 | 9.4 |
| Зъботехници | 1628 | 1679 | 2.5 | 2.6 |
| Други професионалисти и медицински специалисти | 3087 | 3238 | 4.8 | 5.0 |
| Население |  |  |  |  |
| На един лекар | 218 | 215 | х | х |
| На един лекар по дентална медицина | 848 | 847 | х | х |

* В заведенията за болнична помощ (болници и центрове със стационар) практикуват 17 825 лекари и 37 лекари по дентална медицина. Професионалистите по здравни грижи и другите медицински специалисти са 25 928, от които 17 977 медицински сестри.
* В заведенията за извънболнична помощ на основен договор работят 10 033 лекари и 7 183 лекари по дентална медицина, включително всички лекари (6 554) и лекари по дентална медицина (6 583), които работят в индивидуални и групови практики по договор с НЗОК. Професионалистите по здравни грижи и другите медицински специалисти са 6 948, като 55 от тях работят на основен договор в амбулатории за индивидуални и групови практики за здравни грижи.
* В други лечебни и здравни заведения (вкл. детски ясли и кабинети в училища) на основен договор работят 2 053 лекари и 387 лекари по дентална медицина.

**Практикуващи лекари по пол и възраст**

Към 31 декември 2023 г. разпределението на практикуващите лекари по пол е следното - мъжете са 13 260 (44.3%), а жените - 16 651 (55.7%).

В структурата на лекарите по възраст най-голям е броят и делът им във възрастовата група 55 - 64 години - 9 755, или 32.6%. На второ място е групата на най-възрастните лекари (на 65 и повече години) - 6 545, или 21.9%. Младите практикуващи лекари, на възраст до 35 години, са 5 457, или 18.2%. (виж табл. 3)

**Таблица 3. Практикуващи лекари по пол и възрастови групи към 31.12.2023 година**

|  |  |  |  |  |  |  |
| --- | --- | --- | --- | --- | --- | --- |
| **Възраст (в навършени години)** | **Общо** | | **Мъже** | | **Жени** | |
| **брой** | **относителен дял** | **брой** | **относителен дял** | **брой** | **относителен дял** |
| **Общо** | **29911** | **100.0** | **13260** | **100.0** | **16651** | **100.0** |
| до 35 години | 5457 | 18.2 | 2384 | 18.0 | 3073 | 18.4 |
| 35 - 44 години | 3412 | 11.4 | 1562 | 11.8 | 1850 | 11.1 |
| 45 - 54 години | 4742 | 15.9 | 2064 | 15.5 | 2678 | 16.1 |
| 55 - 64 години | 9755 | 32.6 | 4615 | 34.8 | 5140 | 30.9 |
| 65 и повече | 6545 | 21.9 | 2635 | 19.9 | 3910 | 23.5 |

Разпределението на практикуващите лекари по възрастови групи и видове заведения (виж фиг. 2) показва, че най-голям е делът на младите лекари на основен договор в болнични заведения (26.2%), а най-малък - в заведенията за извънболнична помощ (4.4%). Повече от две трети от лекарите на основен договор в заведенията за доболнична помощ са на възраст над 55 години (73.2%).

**Фиг. 2. Практикуващи лекари на основен договор по видове заведения и възрастови групи към 31.12.2023 година**

**Лекари по специалности**

В структурата на лекарите по специалности[[1]](#footnote-1) най-голям е делът на общопрактикуващите - 3 790, или 12.7% от всички лекари в страната. На второ място се нареждат практикуващите кардиология - 6.4%, следвани от акушерство и гинекология - 5.9%, анестезиология и интензивно лечение - 5.8%, хирургия - 5.0%, педиатрия - 4.8% и нервни болести - 4.7%.

**Осигуреност с лекари и лекари по дентална медицина**

Осигуреността с лекари в края на 2023 г. общо за страната е 46.4 на 10 000 души от населението, а с лекари по дентална медицина - 11.8.

Осигуреността[[2]](#footnote-2) на населението с лекари по области варира от 25.5 до 76.7 на 10 000 души, като най-висока е в областите, в чиито центрове има медицински университети и университетски болници (виж фиг. 3) - Плевен (76.7 на 10 000 души от населението), София (столица) (56.9), Пловдив (56.3) и Варна (54.5). Най-нисък е показателят за областите Кърджали (25.5 на 10 000 души от населението), Разград (29.0), Ямбол (29.3) и Добрич (30.1).

**Фиг. 3. Осигуреност с лекари на 10 000 души от населението към 31.12.2023 г. по области**

Осигуреността[[3]](#footnote-3) с лекари по дентална медицина за страната е 11.8 на 10 000 души от населението. Най-висок е показателят за областите Пловдив (18.7 на 10 000 души), Варна (16.1), София (столица) (14.9) и Перник (13.7). Най-ниска е осигуреността на населението с лекари по дентална медицина в областите София (5.7), Силистра (6.3), Разград (6.5) и Монтана (6.7 на 10 000 души от населението) (виж фиг. 4).

**Фиг. 4.** **Осигуреност с лекари по дентална медицина на 10 000 души от населението към 31.12.2023 г. по области**

**Методологични бележки**

Статистическото изследване на лечебните и здравните заведения осигурява информация за здравната мрежа по видове лечебни и здравни заведения и териториалното им разпределение, както и за медицинския персонал по специалности и категории. Провежда се в изпълнение на Регламент (ЕС) 2022/2294 на Комисията по отношение на статистиката за заведенията за здравно обслужване, човешките ресурси в областта на здравното обслужване и използването на здравното обслужване, при стриктно спазване на заложените в нормативния документ дефиниции.

Данните от изследването се отнасят към 31.12. на съответната година.

Легловият фонд включва броя на действително разкритите и временно закритите за срок по-малък от шест месеца легла, но не включва временно разкритите легла.

Място за краткотраен престой е специално определена в правилника за устройството, дейността и вътрешния ред на лечебното заведение за болнична помощ, обособена и обозначена площ/територия/пространство в клиника/отделение с легла или без легла за настаняване на пациента, специално съоръжена/о с необходимото битово и техническо оборудване за извършване на определени медицински дейности по диагностика и лечение, които изискват престой на пациента не по-дълъг от 12 часа.

При анализ на данните за здравната мрежа трябва да се има предвид, че броят на заведенията и легловият фонд се променят не само в резултат на разкриване и закриване на заведения, но и поради промени, свързани с преобразуване на заведенията от един вид в друг или обединяване на заведения.

При анализиране на данните за осигуреност на населението с медицинска помощ по области трябва да се имат предвид специфичните особености на медицинското обслужване. Лечебните заведения не са свързани пряко само с обслужването на населението на едно населено място или община и достъпът до медицинска помощ е свободен. Голяма част от заведенията обслужват населението на една област или група общини, а специализираните заведения обслужват населението на няколко области. Заведенията с национален обхват, независимо от тяхното местонамиране, обслужват населението на цялата страна.

В броя на медицинския персонал (физически лица) се включват практикуващите в лечебните и здравните заведения, независимо от ведомствената им подчиненост. Не са включени данни за работещите извън страната медицински специалисти и за тези, които не работят непосредствено в лечебните заведения - например във фармацевтичната промишленост.

При териториалното разпределение на медицинския персонал е приложено следното: медицинските специалисти, които работят в практики по договор с НЗОК, обслужващи повече от една област, респ. община, са включени в общия брой на медицинските специалисти за страната (областта), но не са разпределени по области (общини).

Разпределението на лекарите по специалности е в съответствие с Наредба № 1 от 22 януари 2015 г. на Министерството на здравеопазването (изм. и доп., ДВ, бр. 51 от 13 юни 2023 г.) и се отнася до практикуваната специалност. Лекарите, работещи в практики за специализирана медицинска помощ по договор с НЗОК, са разпределени по специалността, по която практикуват. В случай че работят по повече от една специалност, са включени в общия брой на лекарите, но не са разпределени по специалности.

Показателите за осигуреност на населението с болнични легла и с медицински специалисти са изчислени с броя на населението в края на годината.

Оценката за населението към 31.12.2022 г. отразява промените в броя и структурите на населението регистрирани при Преброяване 2021. В тази връзка е налице прекъсване в динамичния ред за всички коефициенти за 2022 година.

Повече информация и данни от изследването „Лечебни заведения за болнична и извънболнична помощ и здравни заведения“ са достъпни в Информационна система „Инфостат“ (<https://infostat.nsi.bg/infostat/pages/module.jsf?x_2=58>) и на сайта на НСИ ([www.nsi.bg](http://www.nsi.bg)), раздел „Здравеопазване“.

1. Разпределението на лекарите по специалности се отнася до практикуваната специалност. Включени са и лекарите, работещи в практики за специализирана медицинска помощ. Не са разпределени лекарите, които практикуват по повече от една специалност. [↑](#footnote-ref-1)
2. 2 При изчисляването на показателя за страната са включени лекарите, които обслужват населението на повече от една област. [↑](#footnote-ref-2)
3. 1 При изчисляването на показателя за страната са включени лекарите по дентална медицина, които обслужват населението на повече от една област. [↑](#footnote-ref-3)